Tarybos reglamentas (EEB) nr. 2878/79
1979 m. gruodžio 17 d.
iš dalies keičiantis Reglamentą (EEB) Nr. 2358/71 dėl bendro sėklos rinkos organizavimo ir Reglamentą (EEB) Nr. 950/68 dėl Bendrojo muitų tarifo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi, įgyvendinus daugiašalėse derybose dėl prekybos priimtus susitarimus, reikėtų padaryti tam tikrus ryžių rinką reglamentuojančių Bendrijos taisyklių pakeitimus;
kadangi reikėtų imtis atitinkamų priemonių ryžių ir ryžių sėklos rinkai stabilizuoti ir užtikrinti pakankamas pajamas gamintojams;
kadangi dėl šios priežasties 1971 m. spalio 26 d. Tarybos reglamentas (EEB) Nr. 2358/71 dėl bendro sėklos rinkos organizavimo [4] su paskutiniais pakeitimais, padarytais Reglamentu (EEB) Nr. 234/79 [5], inter alia, numato teikti pagalbą už tam tikros sėklos gamybą; kadangi tą reglamentą reikėtų išplėsti, kad jis būtų taikomas ir sėjai skirtiems ryžiams, kuriuos ligi šiol reglamentavo 1976 m. birželio 21 d. Tarybos reglamento (EEB) Nr. 1418/76 dėl bendro ryžių rinkos organizavimo [6] su paskutiniais pakeitimais, padarytais Reglamentu (EEB) Nr. 1552/79 [7], nuostatos;
kadangi dar reikėtų numatyti galimybę skatinti elitinės ir sertifikuotos ryžių sėklos gamybą teikiant pagalbą; kadangi minimą produktą reikėtų įtraukti į Reglamento (EEB) Nr. 2358/71 priedą;
kadangi Reglamento (EEB) Nr. 2358/71 3 straipsnyje numatyta, kad gamybos pagalbos dydis kitais metais prasidedantiems ir vėlesniems prekybos metams nustatomas kas dveji metai iki rugpjūčio 1 d.; kadangi vis dėlto, kai Bendrijos rinkos stabilumui gresia rimtas pavojus, pagalbos dydį antriesiems metams galima keisti iki rugpjūčio 1 d. tų metų, kurie liko iki jos taikymo; kadangi praktiškai padėtis rinkoje parodė, kad ši data yra per ankstyva; kadangi minėto pakeitimo terminas turėtų būti nustatytas dar neprasidėjus prekybos metams, kad liktų pakankamai laiko su gamyba susijusiems veiksmams;
kadangi, atsižvelgiant į bendro sėklos rinkos organizavimo ypatumus, sėjai skirtų ryžių importo mokestį turėtų pakeisti 12 % muitas;
kadangi importuojant reikėtų atskirti sėjai skirtus ryžius ir kitas ryžių rūšis; kadangi dėl to reikėtų iš dalies pakeisti 1968 m. birželio 28 d. Tarybos reglamentą (EEB) Nr. 950/68 dėl Bendrojo muitų tarifo [8] su paskutiniais pakeitimais, padarytais Reglamentu (EEB) Nr. 2384/79 [9],
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 2358/71 iš dalies keičiamas taip:
1. 1 straipsnis pakeičiamas taip:
"1 straipsnis
Nustatomas bendras sėklų rinkos organizavimas, kuris apima šiuos produktus:
CCT antraštės Nr. | Prekės aprašymas |
07.05 A | Sėjai skirtos džiovintos ankštinės daržovės, gliaudytos, su luobelėmis arba be luobelių, skaldytos arba neskaldytos |
10.05 A | Sėjai skirti kukurūzų hibridai |
10.06 A | Sėjai skirti ryžiai |
12.01 A | Sėjai skirtos aliejinių kultūrų sėklos ir vaisiai, skaldyti arba neskaldyti |
12.03 | Sėklos, vaisiai ir sporos, tinkamos sėti" |
2. 3 straipsnio 1 dalies antrosios pastraipos paskutinis sakinys pakeičiamas taip:
"Keičiama neprasidėjus atitinkamiems prekybos metams ir tinkamu metu, kad būtų imtasi su gamyba susijusių veiksmų."
3. 8a straipsnis pakeičiamas taip:
"8a straipsnis
1. Bendrojo muitų tarifo muito norma taikoma Bendrojo muitų tarifo 10.06 A pozicijoje klasifikuojamiems sėjai skirtiems ryžiams.
2. Bendrojo muitų tarifo nomenklatūros aiškinimo bendrosios taisyklės ir specialios jos taikymo taisyklės taikomos produktų, kuriems taikomas šis reglamentas, tarifų klasifikacijai; dėl šio reglamento taikymo sudaryta muitų tarifų nomenklatūra įtraukiama į Bendrąjį muitų tarifą."
4. Priedas pakeičiamas šio reglamento I priedu.
2 straipsnis
Bendrasis muitų tarifas iš dalies keičiamas remiantis šio reglamento II priedu.
3 straipsnis
Šis reglamentas įsigalioja 1980 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1979 m. gruodžio 17 d.